På baggrund af anbefalinger fra Politiets Efterretningstjeneste, PET, opsætter Københavns Politi afspærringer visse steder i hovedstaden.

- Ud over en yderligere skærpelse af den i forvejen forøgede politimæssige tilstedeværelse, vil der visse steder også blive opsat nogle trafikregulerende foranstaltninger i form af fysiske afspærringer med videre, skriver Københavns Politi i en pressemeddelelse.

Læs også : Københavns Politi skærper sikkerheden ved julemarkeder

Tidligere i dag lød det fra Københavns Politi, at man skærpede tilstedeværelsen af betjente ved julemarkeder og på Strøget i København. Men nu vil man også sætte fysiske afspærringer op. Det sker efter et formodet terrorangreb i Berlin, hvor 12 personer er døde.

Selvom politiet nu øger sikkerheden i København, er det svært at gardere sig fuldstændig, siger Peter Dahl, der er ledende politiinspektør ved Københavns Politi.

- Uvarslet terror mod forsamlinger af uskyldige mennesker er meget vanskeligt fuldstændig at sikre sig imod, men vi tager nu i samarbejde med PET og Rigspolitiet nogle yderligere initiativer for at sikre københavnerne så godt som muligt her i juletravlheden. Det skal dog understreges, at risikoen for at blive offer for et terrorangreb i Danmark fortsat er begrænset, siger han i pressemeddelelsen.

Har øget sikkerhed inden julemåned

Siden terrorangrebet i København i februar 2015 har byen været i forhøjet beredskab, og allerede inden december har politiet arbejdet på at sikre sikkerheden ved julemarkeder.

- Allerede op til julemåneden iværksatte vi nogle ekstra foranstaltninger omkring julemarkeder med videre, og nu skærper vi altså den generelle sikkerhed i byen yderligere. Vi vil gøre vores bedste for, at alle fortsat kan færdes trygt, og vi får heldigvis også god hjælp af borgerne, siger chefpolitiinspektør Jørgen Bergen Skov.

Læs også : Danskere i Berlin: Tilfældigheder holdt os fra julemarkedet

Han opfordrer samtidig borgere til at kontakte politiet med oplysninger om mistænkelig adfærd.

- Ser man noget mistænkeligt i byen, skal man ikke tøve med at kontakte os på 114, siger Jørgen Bergen Skov.